# ΑΠΟΣΠΑΣΜΑ

Από το πρακτικό της με αριθ. 14/2022

Συνεδρίασης του Δ. Σ. του ν.π.δ.δ. «ΟΡΓΑΝΙΣΜΟΣ ΠΑΙΔΙΚΗΣ ΑΓΩΓΗΣ ΚΑΙ ΑΘΛΗΣΗΣ ΄΄*ΓΙΑΝΝΗΣ ΓΑΛΛΟΣ*΄΄»

# Αρ. Απόφασης Περίληψη

54/2022

«Τροποποίηση του Ειδικού Κανονισμού λειτουργίας της Ναυταθλητικής Μαρίνας του Δήμου Καλλιθέας στο πλαίσιο της υποχρέωσης συμμόρφωσης προς την με αριθμ. 504/2021 απόφαση του Δ΄ Τμήματος του Συμβουλίου της Επικρατείας (σύμφωνα με την παρ. 2 άρθρου 2 του ν. 3068/2002(Α΄274)»

Στην Καλλιθέα και στα γραφεία του νπδδ «Οργανισμός Παιδικής Αγωγής και Άθλησης ΄΄*ΓΙΑΝΝΗΣ ΓΑΛΛΟΣ΄΄*», σήμερα την 16η Νοεμβρίου 2022, ημέρα της εβδομάδας Τετάρτη και ώρα 18:00 συνήλθε σε τακτική (δια τηλεδιάσκεψης) συνεδρίαση το Διοικητικό Συμβούλιο μετά την υπ’ αριθ. πρωτ. 7761/10-11-2022 πρόσκληση του Προέδρου σε καθένα εκ των Συμβούλων, σύμφωνα με τις διατάξεις του άρθρου 67 παρ. 5 του Ν. 3852/2010 (ΦΕΚ 87/τ.Α ́/7-6-2010) όπως τροποποιήθηκε με τις διατάξεις του άρθρου 184 του Ν. 4635/2019.

Η συνεδρίαση πραγματοποιήθηκε με τηλεδιάσκεψη λαμβάνοντας υπόψη το άρθρο 78 του Ν. 4954/2022 – (ΦΕΚ 136/Α’/9-7-2022). Αφού διαπιστώθηκε ότι υπάρχει νόμιμη απαρτία, δεδομένου ότι συμμετείχαν στην με τηλεδιάσκεψη συνεδρίαση μέσω της πλατφόρμας webex από το σύνολο των -15- τακτικών μελών βρέθηκαν παρόντα - 12- τακτικά μέλη και -3- αναπληρωματικά.

# Η ΣΥΝΘΕΣΗ ΤΟΥ ΔΙΟΙΚΗΤΙΚΟΥ ΣΥΜΒΟΥΛΙΟΥ ΕΧΕΙ ΩΣ ΕΞΗΣ :

**ΤΑΚΤΙΚΑ ΜΕΛΗ :**

|  |  |  |
| --- | --- | --- |
| ΕΜΜΑΝΟΥΗΛ ΚΩΣΤΑΚΗΣ | ΓΕΩΡΓΙΟΣ ΑΝΤΩΝΑΚΑΚΗΣ | ΕΥΤΥΧΙΑ ΛΑΔΑ |
| ΑΝΑΣΤΑΣΙΑ ΑΔΑΜΟΠΟΥΛΟΥ | ΘΕΟΔΩΡΟΣ ΠΑΠΑΘΑΝΑΣΟΠΟΥΛΟΣ | ΜΑΡΙΑ ΜΠΙΚΩΦ |
| ΓΕΩΡΓΙΟΣ ΑΔΑΜΟΠΟΥΛΟΣ | ΕΥΑΓΓΕΛΟΣ ΑΝΔΡΕΑΔΗΣ | ΑΛΕΞΑΝΔΡΟΣ ΓΙΑΜΑΚΗΣ |
| ΓΕΩΡΓΙΟΣ ΜΑΡΓΩΜΕΝΟΣ | ΓΕΩΡΓΙΟΣ ΤΑΓΚΑΣ | ΣΟΦΙΑ ΟΙΚΟΝΟΜΟΠΟΥΛΟΥ |
| ΠΑΝΑΓΙΩΤΗΣ ΓΕΩΡΓΟΥΣΗΣ | ΝΕΚΤΑΡΙΟΣ ΒΕΚΡΗΣ | ΜΑΡΙΑ ΜΑΝΗ |

# ΑΝΑΠΛΗΡΩΜΑΤΙΚΑ ΜΕΛΗ :

|  |  |  |
| --- | --- | --- |
| ΓΕΩΡΓΙΟΣ ΚΑΛΑΜΠΑΛΙΚΗΣ | ΠΑΡΘΕΝΑ ΙΟΡΔΑΝΙΔΟΥ | ΔΗΜΗΤΡΙΟΣ ΘΕΜΙΣΤΟΚΛΕΟΥΣ |
| ΚΩΝ/ΝΟΣ ΚΑΛΟΓΕΡΟΠΟΥΛΟΣ | ΕΛΕΝΗ ΑΥΓΕΡΙΝΟΥ | ΑΝΔΡΙΑΝΟΣ ΠΑΥΛΟΠΟΥΛΟΣ |
| ΑΝΝΑ ΠΑΠΑΡΟΥΠΑ | ΑΛΚΙΒΙΑΔΗΣ ΦΙΤΣΟΠΟΥΛΟΣ | ΙΩΣΗΦΙΔΗΣ ΠΑΝΑΓΙΩΤΗΣ |
| ΑΘΗΝΑ ΕΞΑΡΧΟΥ | ΘΕΟΔΩΡΟΣ ΧΑΡΙΤΙΔΗΣ | ΣΤΑΥΡΟΥΛΑ ΚΕΜΕΝΤΖΕΤΖΙΔΟΥ |
| ΝΙΚΟΛΑΟΣ ΗΛΙΑΔΗΣ | ΕΥΓΕΝΙΑ ΣΤΟΛΗ | ΛΟΥΪΖΑ ΑΡΓΥΡΙΟΥ |

**ΟΙ ΑΠΟΝΤΕΣ ΑΝ ΚΑΙ ΝΟΜΙΜΑ ΚΑΛΕΣΘΗΚΑΝ οι κ.κ.**

**ΤΑΚΤΙΚΑ ΜΕΛΗ:** Οι κ.κ. Αναστασία Αδαμοπούλου, Παναγιώτης Γεωργούσης και Σοφία Οικονομοπούλου.

**ΑΝΑΠΛΗΡΩΜΑΤΙΚΑ ΜΕΛΗ:** Οι κ.κ. Γεώργιος Καλαμπαλίκης, , Άννα Παπαρούπα, Αθηνά Εξάρχου, Παρθένα Ιορδανίδου, Ελένη Αυγερινού, Αλκιβιάδης Φιτσόπουλος, Θεόδωρος Χαριτίδης, Ευγενία Στόλη, Ανδριανός Παυλόπουλος, Παναγιώτης Ιωσηφίδης, Σταυρούλα Κεμεντζετζίδου και Λουΐζα Αργυρίου.

***Στη συνεδρίαση συμμετέχουν με δικαίωμα ψήφου τα αναπληρωματικά μέλη κ. Κωνσταντίνος Καλογερόπουλος διότι απουσιάζει το αντίστοιχο τακτικό μέλος κ. Αναστασία Αδαμοπούλου και ο κ. Νικόλαος Ηλιάδης διότι απουσιάζει το αντίστοιχο τακτικό μέλος κ. Παναγιώτης Γεωργούσης.***

* ***Το τακτικό μέλος κ. Νεκτάριος Βεκρής προσήλθε στη συνεδρίαση στην αρχή της συζήτησης του 3ου θέματος.***

Ο Πρόεδρος κήρυξε την έναρξη της συνεδρίασης και διαβάζει το 3ο θέμα της ημερήσιας διάταξης που έχει όπως πιο κάτω:

Κατά την προσεχή συνεδρίαση του Δ.Σ. παρακαλώ να συμπεριλάβετε στα θέματα της ημερήσιας διάταξης και το θέμα: «Τροποποίηση του Ειδικού κανονισμού λειτουργίας της Ναυταθλητικής Μαρίνας του Δήμου Καλλιθέας στο πλαίσιο της υποχρέωσης συμμόρφωσης προς την με αριθμ. 504/2021 απόφαση του Δ΄ Τμήματος του Συμβουλίου της Επικρατείας (σύμφωνα με την παρ. 2 άρθρου 2 του ν. 3068/2002(Α΄274)».

Για το παραπάνω θέμα λάβετε υπόψη:

1. Τις με αριθ. 87/2011 (ΑΔΑ: 456ΣΟΛΨΦ-0ΝΡ) και αριθ. 120/2017(ΑΔΑ:7ΖΚΑΟΛΨΦ-0ΩΗ) αποφάσεις του Δ.Σ του ΝΠΔΔ Οργανισμός Παιδικής Αγωγής και Άθλησης Γιάννης Γάλλος
2. Τη με αριθ. 633/2017 απόφαση της Υπουργού Τουρισμού σε συνέχεια της με αριθ. 87/2011 απόφασης του Δ.Σ του ΝΠΔΔ Οργανισμός Παιδικής Αγωγής Γιάννης Γάλλος σύμφωνα με την οποία εγκρίθηκε ο Ειδικός κανονισμός λειτουργίας της Ναυταθλητικής Μαρίνας Καλλιθέας. (ΦΕΚ: 201/Β΄/30.01.2017)
3. Τη με αριθ. 8216/2018 απόφαση της Υπουργού Τουρισμού σε συνέχεια της με αριθ. 120/2017 απόφαση του Δ.Σ του ΝΠΔΔ Οργανισμός Παιδικής Αγωγής Γιάννης Γάλλος και της με αριθ. 460/2017(ΑΔΑ: 670ΧΩΕΚ-Μ2Ε) απόφασης του Δημοτικού Συμβουλίου Καλλιθέας, σχετικά με την τροποποίηση του Ειδικού κανονισμού λειτουργίας της Ναυταθλητικής Μαρίνας.(ΦΕΚ: 1841/Β’/ 22.5.2018)
4. Τη με αριθ. 504/2021 απόφαση του ΣΥΜΒΟΥΛΙΟΥ ΤΗΣ ΕΠΙΚΡΑΤΕΙΑΣ (τμήμα Δ΄), σύμφωνα με την οποία γίνεται δεκτό το αίτημα του ναυτικού ομίλου με την επωνυμία ‘’NAYTIKOΣ ΑΘΛΗΤΙΚΟΣ ΟΜΙΛΟΣ ΕΙΡΗΝΗΣ –ΦΙΛΙΑΣ’’ (ΝΑΟΕΦ) να συμπεριληφθεί στα ναυταθλητικά σωματεία του Πίνακα 1 του άρθρου 4 του ειδικού κανονισμού λειτουργίας της Ναυταθλητικής Μαρίνας Καλλιθέας.
5. Την με αριθ. πρωτ. 28979- 7/7/2022 επιστολή της Νομικής Υπηρεσίας του Δήμου Καλλιθέας που αναφέρεται ότι λόγω πολυπλοκότητας του θέματος μπορούμε να το αναθέσουμε σε δικηγορική εταιρεία εκτός Δήμου.
6. Τη με αριθμ. 43/2022 (ΑΔΑ: 678ΔΟΛΨΦ-0ΦΕ)απόφαση της Εκτελεστικής Επιτροπής σύμφωνα με την οποία ανατέθηκε στη Δικηγορική Εταιρεία ΜΑΧΑΣ ΚΑΙ ΣΥΝΕΡΓΑΤΕΣ (Α.Μ.Δ.Σ.Α 80355) της σύνταξης γνωμοδοτικού σημειώματος και παροχής συμβουλευτικών υπηρεσιών, σχετικά με το νόμιμο τρόπο συμμόρφωσης του Νομικού Προσώπου, προς το διατακτικό της με αριθμ. 504/2021 αποφάσεως του Δ΄ τμήματος του Συμβουλίου Επικρατείας.
7. Το με αριθμ. πρωτ: 7351 / 25.10.2022 γνωμοδοτικό σημείωμα της Δικηγορική Εταιρείας ΜΑΧΑΣ ΚΑΙ ΣΥΝΕΡΓΑΤΕΣ (Α.Μ.Δ.Σ.Α 80355) το οποίον έχει ως εξής:

***ΓΝΩΜΟΔΟΤΙΚΟ ΣΗΜΕΙΩΜΑ***

*Τέθηκαν υπόψιν μας α) η με αριθμ. 504/2021 απόφαση του Δ’ Τμήματος του Συμβουλίου της Επικρατείας, με την οποία έγινε εν μέρει δεκτή η από 30.03.2017 αίτηση ακύρωσης του Ναυτικού Αθλητικού Ομίλου Ειρήνης - Φιλίας Καλλιθέας (εφεξής Ν.Α.Ο.Ε.Φ.Κ.) κατά 1. του Υπουργού Τουρισμού και 2. του Ν.Π.Δ.Δ. – ΟΡΓΑΝΙΣΜΟΣ ΠΑΙΔΙΚΗΣ ΑΓΩΓΗΣ & ΑΘΛΗΣΗΣ «ΓΙΑΝΝΗΣ ΓΑΛΛΟΣ» (εφεξής Ν.Π.Δ.Δ.) και ακυρώθηκε η με αριθμ. 633/13.1.2017 απόφαση της Υπουργού Τουρισμού (ΦΕΚ Β’ 201), με την οποία εγκρίθηκε ο Ειδικός Κανονισμός Λειτουργίας της Ναυταθλητικής Μαρίνας Καλλιθέας «κατά το μέρος που παρέλειψε να συμπεριλάβει στον Πίνακα 1 του αρθρ. 4 του εγκριθέντος με την προσβαλλόμενη υπουργική απόφαση ειδικού κανονισμού λειτουργίας της μαρίνας τον αιτούντα όμιλο» και παρέπεμψε την υπόθεση στη Διοίκηση για νέα νόμιμη κρίση και β) η από 16.05.2021 με αριθμ. καταθ. Π3622/2022 αίτηση του Ν.Α.Ο.Ε.Φ.Κ. κατά 1. του Υπουργού Τουρισμού, 2. του Ν.Π.Δ.Δ. και 3. του Δήμου Καλλιθέας ενώπιον του Τριμελούς Συμβουλίου του άρθρου 2 παρ. 2 του Ν. 3068/2002 του Συμβουλίου της Επικρατείας περί μη συμμόρφωσης στην ως άνω αριθμ. 504/2021 απόφαση του Συμβουλίου της Επικρατείας.*

*Επίσης, τέθηκαν υπόψη μας και τα εξής έγγραφα :*

* *Τα από 7.03.2002 πρακτικά της σύσκεψης στη Γενική Γραμματεία Ολυμπιακών Έργων με θέμα τη διευθέτηση των χρήσεων της Μαρίνας Φαλήρου σε συνάρτηση με την κατασκευή Ολυμπιακού Έργου - Μνημόνιο Αποφάσεων*
* *Ο Ειδικός Κανονισμός Λειτουργείας της της Ναυταθλητικής Μαρίνας Δέλτα Φαλήρου (Ν.Μ.Δ.Φ.) που συνέταξε η Εθνική Ομοσπονδία Ιστιοπλοΐας (Ε.Ο.Ι) ως τότε Φορέας Διαχείρισής της*
* *Το από 21.05.2007 απόσπασμα πρακτικού συνεδρίασης του Δ.Σ. της εταιρείας «Ολυμπιακά Ακίνητα Α.Ε.».*
* *Το από 7.04.2009 Ιδιωτικό Συμφωνητικό Παραχώρησης Χρήσης εγκαταστάσεων στον Ολυμπιακό Πόλο Φαλήρου από την Εταιρεία Ολυμπιακά Ακίνητα Α.Ε. στο Δήμο Καλλιθέας*
* *Το από 7.04.2009 Ιδιωτικό Συμφωνητικό Παραχώρησης χρήσης εγκαταστάσεων στον Ολυμπιακό Πόλο Φαλήρου από την Εταιρεία Ολυμπιακά Ακίνητα Α.Ε. στην Εθνική Ομοσπονδία Ιστιοπλοΐας (Ε.Ο.Ι.)*
* *Οι υπ’ αριθμ. 3451/2028/21.2.2011, 208/16.5.2011 και 61/2012 αποφάσεις του Δημοτικού του Συμβουλίου του Δήμου Καλλιθέας*
* *Οι υπ’ αριθμ. 87/2011, 88/2011, 17/2017 και 144/2017 αποφάσεις του του Ν.Π.Δ.Δ.*

*Με βάση τα ανωτέρω**ερωτάται: 1. Ποιος είναι ο ενδεδειγμένος τρόπος για την εκπλήρωση εκ μέρους του Ν.Π.Δ.Δ. της υποχρέωσής του σε συμμόρφωση προς την ως άνω ακυρωτική απόφαση του ΣτΕ και 2. με ποιο αριθμό ναυταθλητικών σκαφών θα πρέπει να συμπεριληφθεί ο Ν.Α.Ο.Ε.Φ.Κ. στον Πίνακα 1 του άρθρου 4 του Ειδικού Κανονισμού Λειτουργίας της Ναυταθλητικής Μαρίνας Καλλιθέας.*

***Πραγματικό και Νομικό Ιστορικό***

*Για τις ανάγκες των Ολυμπιακών Αγώνων 2004 (εφεξής Ο.Α.), χωροθετήθηκε με το Ν. 2730/1999 η περιοχή του Φαληρικού Όρμου ως περιοχή υποδοχής ολυμπιακών εγκαταστάσεων και έργων υποστήριξής τους. Με το ά. 2 αυτού ορίστηκε ότι μετά την τέλεση των Ο.Α. η περιοχή θα λειτουργήσει ως υπερτοπικός πόλος αθλητισμού, αναψυχής και πολιτιστικών λειτουργιών, βάσει σχετικού σχεδιασμού με Ειδικά Σχέδια Ολοκληρωμένης Ανάπτυξης Περιοχών Ολυμπιακών Έργων (Ε.Σ.Ο.Α.Π.), στα οποία θα καθορίζοντο και οι ειδικές μεταολυμπιακές χρήσεις των έργων αυτών. Με το από 22.3.2002 π.δ. (Δ΄ 233) εγκρίθηκε το Ε.Σ.Ο.Α.Π. για την περιοχή υποδοχής των ολυμπιακών εγκαταστάσεων beach volley και λοιπών αθλημάτων και η ανάπλαση της περιοχής στον Φαληρικό Όρμο και καθορίσθηκαν οι χρήσεις γης και όροι δόμησης κατά ζώνες, ήτοι Α1, Α2, Β1, Γ1, Γ2,* ***όπου Β1 η περιοχή της Ναυταθλητικής Μαρίνας Καλλιθέας.*** *Σύμφωνα με το ά. 3 παρ. 3γ του Ε.Σ.Ο.Α.Π. στην περιοχή Β1 ορίσθηκε ως μεταολυμπιακή* ***χρήση η λειτουργία Ναυταθλητικού Κέντρου*** *«όπου χωροθετούνται οι εγκαταστάσεις των Ναυταθλητικών Ομίλων, των Ναυτοπροσκόπων και των Αλιέων* ***που είναι ήδη εγκατεστημένοι στην περιοχή»****.*

*Παράλληλα, με το από* ***7.3.2002 μνημόνιο*** *αποφάσεων του Γ.Γ. Ο.Α. του ΥΠ.ΠΟ., εκπροσώπων του ΥΠ.ΠΟ., της Ε.Τ.Α. Α.Ε., της ΕΥΔΕ/ΟΕ του ΠΕΧΩΔΕ και των Ναυταθλητικών Ομίλων* ***Ν.Ο.Τ.Κ., Σ.Ε.Α.Ν.Α.Τ.Κ., Ι.Ο.Π.-Δ.Ε.Η****. και του Επαγγελματικού Αλιευτικού Συλλόγου «****Άγιος Νικόλαος****»* ***ρυθμίσθηκαν τα θέματα απομάκρυνσης των σκαφών της περιοχής για τις ανάγκες εκτέλεσης των ολυμπιακών έργων****. Σύμφωνα με την παρ. 14 του Μνημονίου το ΥΠ.ΠΟ. δεσμεύτηκε για τη μεταολυμπιακή χρήση μέρους της προς κατασκευή μαρίνας στο Φάληρο από του δικαιούχους Ναυταθλητικούς Συλλόγους και το Σύλλογο Αλιέων (στο βαθμό που δεν προκύπτει η οριστική διευθέτησή τους σε άλλη μαρίνα/λιμάνι).*

*Με το* ***Ν****.* ***3342/2005******καθορίστηκαν οι επιτρεπόμενες για κάθε ολυμπιακή εγκατάσταση χρήσεις (άρθρα 9 επ.).*** *Συγκεκριμένα* ***για τον Ολυμπιακό Πόλο Φαλήρου*** *στο* ***άρθρο 22*** *προβλέφθηκε**ότι επιτρέπονται, πέραν των χρήσεων που δόθηκαν για την περίοδο των Ο.Α. και οι εξής λειτουργίες και χρήσεις «Στον Ολυμπιακό Πόλο Φαλήρου και την έκταση του παλαιού Ιπποδρόμου Αθηνών, όπως οι περιοχές αυτές εμφαίνονται στο τοπογραφικό διάγραμμα … β. Ζώνες Α2,* ***Β1*** *και Β2: Πολιτιστικές και αθλητικές χρήσεις,* ***Εθνικό Ναυταθλητικό Κέντρο και εγκαταστάσεις των ναυταθλητικών ομίλων, των ναυτοπροσκόπων και των αλιέων, που ήταν ήδη εγκατεστημένοι στην περιοχή, εγκαταστάσεις υποστήριξης των αθλητικών και ναυταθλητικών χρήσεων*** *(αποδυτήρια, χώροι υγιεινής, αποθηκευτικοί χώροι, γραφεία αθλητικών οργανώσεων), σταθμός ανεφοδιασμού σκαφών, εγκαταστάσεις τεχνικής εξυπηρέτησης σκαφών, γραφεία διοίκησης, αποθήκες, ιατρείο...».* ***Η αξιοποίηση, χρήση, διαχείριση και εκμετάλλευση των εγκαταστάσεων*** *του Ολυμπιακού Πόλου Φαλήρου* ***ανατέθηκε*** *με το άρθρο 35 Ν. 3342/2005* ***στην εταιρεία «Ολυμπιακά Ακίνητα Α.Ε.»****.*

*Οι εγκαταστάσεις της Ναυταθλητικής Μαρίνας* ***αρχικώς εκμισθώθηκαν*** *με την από* ***26.7.2006 σύμβαση από την εταιρεία Ολυμπιακά Ακίνητα Α.Ε. στην Ελληνική Ιστιοπλοϊκή Ομοσπονδία (Ε.Ι.Ο.)****.* ***Η Ε.Ι.Ο., ως Φορέας Διαχείρισης*** *της Ναυταθλητικής Μαρίνας Δέλτα Φαλήρου (Ν.Μ.Δ.Φ.)* ***συνέταξε Ειδικό Κανονισμό Λειτουργείας*** *της, σύμφωνα με το άρθρο 6 του οποίου «Στη ΝΜΔΦ δεν επιτρέπεται ο ελλιμενισμός επαγγελματικών σκαφών. Στα επιτρεπόμενα προς ελλιμενισμό σκάφη, θα ακολουθείται η ακολουθείται σειρά προτεραιότητας: τα* ***ιστιοφόρα ναυταθλητικά σκάφη*** *παντός τύπου, όπως αυτά ορίζονται στο άρθρο 16 του ν. 438/1976, καθώς και τα μηχανοκίνητα σκάφη που προσφέρουν δωρεάν τις υπηρεσίες τους κατά τη διεξαγωγή ιστιοπλοϊκών αγώνων και* ***ανήκουν σε ομίλους ή ναυτικά σωματεία ή μέλη αυτών****,* ***έχουν απόλυτη προτεραιότητα όσον αφορά την κατανομή των θέσεων ελλιμενισμού****, με τον περιορισμό ότι ο αριθμός των μηχανοκίνητων σκαφών της προαναφερθείσας κατηγορίας δεν θα υπερβαίνει το 15% του συνόλου των θέσεων ελλιμενισμού…», ενώ στο Παράρτημα Δ αυτού συμπεριλήφθηκε Τιμοκατάλογος τελών Ελλιμενισμού και λοιπών Παροχών της Ν.Μ.Δ.Φ.. Ειδικότερα, στην* ***παρ. 2.1 του Παραρτήματος Δ’*** *προβλέφθηκε έκπτωση στα τέλη ελλιμενισμού «για τα ιστιοφόρα ναυταθλητικά σκάφη, οι ιδιοκτήτες των οποίων είναι μέλη των εξής Ομίλων – Μελών της Ε.Ι.Ο : α) Ναυταθλητικός Όμιλος Τζιτζιφιών Καλλιθέας* ***(Ν.Ο.Τ.Κ.) και μέχρι 150 σκάφη*** *το πολύ,* ***υπό την προϋπόθεση ότι*** *οι ιδιοκτήτες των σκαφών αυτών τα* ***ελλιμένιζαν στη λιμενική εγκατάσταση του ΝΟΤΚ μέχρι την απομάκρυνσή του για την εκτέλεση των Ολυμπιακών έργων****, β) Σύλλογος Ερασιτεχνών Αλιέων & Ναυτικών Αθλημάτων Τζιτζιφιών Καλλιθέας (****Σ.Ε.Α.Ν.Α.Κ.Τ.) και μέχρι 45 σκάφη το πολύ****, υπό τις αυτές, ως άνω (α) προϋποθέσεις και γ) Ιστιοπλοϊκός Όμιλος Προσωπικού* ***Δ.Ε.Η. (Ι.Ο.Π.-Δ.Ε.Η.), και μέχρι 5 σκάφη το πολύ****, υπό τις αυτές, ως άνω (α) προϋποθέσεις». Περαιτέρω, στην* ***παρ. 2.5 του αυτού Παραρτήματος*** *προβλέφθηκε ότι «με αποφάσεις του Δ.Σ. της Ε.Ι.Ο.* ***στις ρυθμίσεις των παρ. 2.1., 2.2 και 2.4 του Παραρτήματος για τα τέλη ελλιμενισμού και υπό την προϋπόθεση ότι υπάρχουν διαθέσιμες θέσεις μπορεί να υπαχθούν και τα ιστιοφόρα ναυταθλητικά σκάφη μελών των ακόλουθων Ομίλων*** *α) Του* ***Ναυτικού Αθλητικού Ομίλου Ειρήνης και Φιλίας (Ν.Α.Ο.Ε.Φ.), και μέχρι 25 σκάφη το πολύ, λόγω αποβολής τους από την ανατολική λιμενική εγκατάσταση του ΣΕΦ, η οποία περιήλθε στην Εταιρεία Τουριστικής Ανάπτυξης,*** *β) του Συλλόγου Ιστιοπλόων Προσωπικού Ο.Τ.Ε. (Σ.Ι.Π.-Ο.Τ.Ε.) και μέχρι 5 σκάφη το πολύ, λόγω αδυναμίας ελλιμενισμού στον λιμενίσκο ΜΙΚΡΟΛΙΜΑΝΟ, γ) του Ναυτικού Ομίλου Νέου Κάβου Ελληνικού (Μ.Ο.Ν.Κ.Ε.) και μέχρι 8 σκάφη το πολύ, λόγω αποβολής του από την εγκατάστασή του στην Ολυμπιακή Μαρίνα στον Άγιο Κοσμά και δ) του Ιστιοπλοϊκού Ομίλου Παλαιού Φαλήρου (Ι.Ο.Φ.Π.) και μέχρι 10 σκάφη το πολύ, λόγω αδυναμίας ελλιμενισμού τους στη Μαρίνα του παλαιού Φαλήρου, η οποία παραχωρήθηκε σε ιδιωτική επιχείρηση». Ο εν λόγω* ***Κανονισμός εγκρίθηκε από το Δ.Σ. της εταιρείας Ολυμπιακά Ακίνητα Α.Ε., δυνάμει σε συνεδρίασή του την 21.05.2007*** *και απεστάλη προς περαιτέρω έγκριση στη Γ.Γ. Ολυμπιακής Αξιοποίησης του ΥΠ.ΠΟ.*

*Η από 26.07.2006 ως άνω σύμβασης μίσθωσης* ***λύθηκε την 7.04.2009****, ενώ με το από 7.04.2009 Ιδιωτικό Συμφωνητικό Παραχώρησης Χρήσης η εταιρεία Ολυμπιακά Ακίνητα Α.Ε.* ***παραχώρησε στην Ε.Ο.Ι., μεταξύ άλλων εγκαταστάσεων, και 70 θέσεις ελλιμενισμού*** *στο ΒΑ τμήμα της λιμενολεκάνης της Μαρίνας.*

*Παράλληλα, με το από* ***7.4.2009 Ιδιωτικό Συμφωνητικό Παραχώρησης Χρήσης*** *η* ***εταιρεία Ολυμπιακά Ακίνητα Α.Ε. παραχώρησε στον Δήμο Καλλιθέας*** *για 30 έτη και άνευ καταβολής οικονομικού ανταλλάγματος,* ***τη χρήση*** *εγκαταστάσεων που βρίσκονται στις Ζώνες Α2 και Β2 του Ολυμπιακού Πόλου Φαλήρου, μεταξύ των οποίων και ο* ***χερσαίος και θαλάσσιος χώρος της Ναυταθλητικής Μαρίνας Καλλιθέας****, εξαιρουμένων 70 θέσεων ελλιμενισμού και λοιπών κτιριακών εγκαταστάσεων, που παραχωρήθηκαν κατά χρήση, με το άνω από 7.04.2009 ιδιωτικό συμφωνητικό στην Ε.Ι.Ο.*

*Σύμφωνα με το* ***άρθρο******2.3*** *της άνω από 7.4.2009 Σύμβασης Παραχώρησης Χρήσης, η παραχώρηση χρήσης της Μαρίνας στο Δήμο Καλλιθέας συμφωνήθηκε μεταξύ άλλων, υπό τον όρο ότι: «…Ο Δήμος δεσμεύεται για τη διάθεση θέσεων ελλιμενισμού και χώρων γραφείων* ***στα αναφερόμενα στο άρθρο 22 του ν. 3342/2005 πρόσωπα,*** *ήτοι ναυταθλητικούς ομίλους, ναυτοπροσκόπους κ.λπ.,* ***που ήταν ήδη εγκατεστημένοι στην περιοχή.*** *…». Κατά, δε, το* ***άρθρο 5.2*** *«Στο πλαίσιο λειτουργίας του Εθνικού Ναυταθλητικού Κέντρου, ρητώς συμφωνείται ότι τα* ***ιστιοφόρα ναυταθλητικά σκάφη*** *παντός τύπου, όπως αυτά ορίζονται στο άρθρο 16 του ν. 438/1976, καθώς και τα μηχανοκίνητα σκάφη που προσφέρουν δωρεάν τις υπηρεσίες τους κατά τη διεξαγωγή ιστιοπλοϊκών αγώνων* ***και ανήκουν σε ομίλους ή ναυτικά σωματεία ή μέλη αυτών, έχουν απόλυτη προτεραιότητα όσον αφορά την κατανομή των θέσεων ελλιμενισμού****, με τον περιορισμό ότι ο αριθμός των μηχανοκίνητων σκαφών της προαναφερθείσας κατηγορίας δεν θα υπερβαίνει το 15% του συνόλου των θέσεων ελλιμενισμού.…****Οι ειδικότεροι όροι και προϋποθέσεις διάθεσης των θέσεων ελλιμενισμού, καθώς και το τιμολόγιο ελλιμενισμού, θα προσδιορίζονται στον Ειδικό Κανονισμό Λειτουργίας της Μαρίνας****», ενώ κατά το άρθρο 5.3 «****Ο Δήμος υποχρεούται αφενός να συστήσει φορέα διαχείρισης*** *για τη μαρίνα και αφετέρου* ***να συντάξει Ειδικό Κανονισμό Λειτουργίας****, στον οποίο θα προσδιορίζονται οι ειδικότεροι όροι λειτουργίας και χρήσης του Εθνικού Ναυταθλητικού Κέντρου και ο οποίος θα πρέπει να λάβει την έγκριση της Εταιρείας [Ολυμπιακά Ακίνητα Α.Ε.] προτού υποβληθεί για έγκριση στους αρμόδιους φορείς».*

*Σε συμμόρφωση με τους ανωτέρω συμβατικούς όρους, ο Δήμος Καλλιθέας, με τις υπ’ αριθμ. 3451/2028/21.2.2011 και 208/16.5.2011 αποφάσεις του Δημοτικού του Συμβουλίου,* ***συνέστησε το Ν.Π.Δ.Δ., στο οποίο ανέθεσε τη διαχείριση της Ναυταθλητικής Μαρίνας Καλλιθέας.*** *Το Ν.Π.Δ.Δ.* ***με την υπ’ αριθμ. 87/2011 απόφασή του, συνέστησε Ειδικό Κανονισμό Λειτουργίας της Μαρίνας,*** *ο οποίος εγκρίθηκε με την 365/14.12.2011 απόφαση του Δ.Σ. της Ε.Τ.Α. Α.Ε. (διαδόχου της Ολυμπιακά Ακίνητα Α.Ε.) και την υπ’ αριθμ. 61/2012 απόφαση του Δημοτικού Συμβουλίου του Δήμου Καλλιθέας, τον οποίο υπέβαλε, εν συνεχεία, κατά τις διατάξεις των ά. 11 παρ. 4 Ν. 4179/2013 και 31α Ν. 2160/1993, προς έγκριση στον Υπουργό Τουρισμού και* ***τελικώς εγκρίθηκε με την υπ’ αριθμ. 633/13.1.2017 απόφαση αυτού****.*

*Σύμφωνα με το άρθρο 4.1. της υπ’ αριθμ. 633/13.1.2017 απόφασης του Υπουργού Τουρισμού περί Έγκρισης του Ειδικού Κανονισμού Λειτουργίας της Ναυταθλητικής Μαρίνας Καλλιθέας, όπως αυτός τροποποιήθηκε με την υπ’ αριθμ. 8219/11.05.2018 απόφαση του ιδίου (ΦΕΚ Β’ 184.) «Δικαίωμα ελλιμενισμού και χρήσης των εγκαταστάσεων του λιμένα έχουν (α) Ναυταθλητικά σκάφη παντός τύπου, ιστιοφόρα, κωπήλατα που ανήκουν σε αναγνωρισμένους ναυτικούς Ομίλους ή ναυτικά σωματεία και είναι καταχωρημένα στα Μητρώα των Ομίλων αυτών και προορίζονται είτε για την προπόνηση των ναυταθλητών, είτε για τη συμμετοχή σε πάσης φύσεως αγώνες, φέρουν την ελληνική σημαία, σύμφωνα με τον καθορισμένο αριθμό κάθε ομίλου, όπως εμφανίζεται στον παρακάτω Πίνακα 1, (β) Σκάφη συνοδευτικά των ναυταθλητικών σκαφών των Ομίλων/Σωματείων, με τον περιορισμό ότι ο αριθμός τους δεν θα υπερβαίνει ποσοστό 15% των ελλιμενιζομένων σκαφών του συνολικού αριθμού των θέσεων ελλιμενισμού κάθε Ομίλου/Σωματείου/Ομοσπονδίας.* ***Και οι δύο προαναφερθείσες κατηγορίες σκαφών (α και β) δεν μπορούν να υπερβαίνουν τον καθορισμένο αριθμό σκαφών κάθε ομίλου που αναγράφεται στον Πίνακα 1****. Εφόσον συμπληρωθεί ο μέγιστος αριθμός των ελλιμενιζομένων σκαφών όπως απεικονίζεται στον παρακάτω πίνακα, ο φορέας διαχείρισης της Ναυταθλητικής Μαρίνας Καλλιθέας δύναται να διαθέσει τις εναπομείνασες θέσεις στις κατωτέρω προβλήτες σύμφωνα με τις τρέχουσες ανάγκες του.*

*Πίνακας 1.*

|  |  |  |
| --- | --- | --- |
| *Όμιλος/Σωματείο* | *Αριθμός Σκαφών* | *Προβλήτα* |
| *Ελληνική Ιστιοπλοϊκή Ομοσπονδία* | *70* | *Πλωτή 5Α & 5Β*  *Πλωτή 6Α & 6Β* |
| *ΝΟΤΚ* | *108* | *-* |
| *ΣΕΑΝΑΚΤ* | *49* | *-* |
| *ΙΟΠ ΔΕΗ* | *5* | *-* |
| *ΣΕΠ* | *10 θέσεις δυνάμενες να φιλοξενήσουν 20 λέμβους* | *-* |
| *Επαγγελματικός αλιευτικός Αγροτ. Σύλλογος Αγ. Νικόλαος* | *25* | *-* |
| *ΣΥΝΟΛΟ* | *267* | *-* |

*(γ) Λοιπά τουριστικά σκάφη αναψυχής, σε ποσοστό που δεν θα υπερβαίνει το 40% του συνόλου των ελλιμενιζομένων σκαφών στη Μαρίνα. Η διάθεση των θέσεων ελλιμενισμού των σκαφών, καθορίζεται σύμφωνα με τις εκάστοτε αποφάσεις του Διοικητικού Συμβουλίου του Οργανισμού Παιδικής Αγωγής και Άθλησης «Γιάννης Γάλλος» - τμήμα Διαχείρισης της Ναυταθλητικής Μαρίνας».*

*Κατά, δε, το άρθρο 4.6 του κανονισμού «Η σειρά προτεραιότητας για τα ελλιμενιζόμενα σκάφη καθορίζεται από το Διοικητικό Συμβούλιο του Οργανισμού Παιδικής Αγωγής & Άθλησης «Γιάννης Γάλλος» - τμήμα Διαχείρισης της Ναυταθλητικής Μαρίνας, με* ***αρχικό κριτήριο τον αριθμό των σκαφών των σωματείων - ναυτικών ομίλων που προϋπήρχαν πριν την κατασκευή της Μαρίνας στο χώρο******αυτό****, καθώς επίσης και από τα όσα ορίζονται στο ιδιωτικό συμφωνητικό παραχώρησης - χρήσης εγκαταστάσεων που υπεγράφη με την εταιρία ΟΛΥΜΠΙΑΚΑ ΑΚΙΝΗΤΑ Α.Ε από 7-04-2009».*

*Περαιτέρω, με την υπ’ αριθμ. 17/2017 απόφαση του Ν.Π.Δ.Δ. τροποποιήθηκαν οι προηγούμενες υπ’ αριθμ. 88/2011 και 8/2016 αποφάσεις του περί καθορισμού των τιμολογίων ελλιμενισμού και λοιπών εξυπηρετήσεων της μαρίνας. Στο άρθρο 1.3 της απόφασης αυτής προβλέφθηκε έκπτωση 50% στα τιμολόγια ελλιμενισμού των ναυταθλητικών και αλιευτικών σκαφών που ανήκουν σε μέλη των «περιοριστικά αναφερόμενων ναυτικών ομίλων/συλλόγων που μετεγκαταστάθηκαν στη Ναυταθλητική Μαρίνα, σύμφωνα με το ΕΣΟΑΠ (ΦΕΚ 233/26.3.2002, άρθρο 3 παρ. 2/Γ), το άρθρο 22 Ν. 3342/2005 και το άρθρο 2 παρ. 2.3 της από 7-4-2009 Σύμβαση Παραχώρησης», ενώ με το άρθρο 9.4 ορίσθηκε ότι ο φορέας διαχείρισης «δύναται με απόφαση του Δ.Σ. να προβαίνει τόσο σε διάθεση θέσεων ελλιμενισμού όσο και στα αναφερόμενα τιμολόγια παροχής υπηρεσιών ελλιμενισμού σε ομίλους που προϋπήρχαν στον Φαληρικό όρμο έως του ποσοστού έκπτωσης 25%». Επί τη βάσει της τελευταίας αυτής προβλέψεως και κατόπιν αιτήματος του Ν.Α.Ο.Ε.Φ.Κ. το Ν.Π.Δ.Δ. με την υπ’ αριθμ. 144/2017 απόφασή του διέθεσε στο Ν.Α.Ο.Ε.Φ.Κ. 25 θέσεις ελλιμενισμού με έκπτωση 25% στα τιμολόγια παροχής υπηρεσιών ελλιμενισμού, λαμβάνοντας, μεταξύ άλλων, υπ’ όψιν ότι και μετά τους Ο.Α. τα μέλη του Ν.Α.Ο.Ε.Φ.Κ. ελλιμένιζαν σκάφη ανοικτής θαλάσσης και συνοδείας στη Ναυταθλητική Μαρίνα Καλλιθέας, της οποίας προηγούμενος φορέας διαχείρισης κατά τα ως άνω ήταν η Ε.Ι.Ο.*

*Ο Ν.Α.Ο.Ε.Φ.Κ. προσέβαλε με αίτηση ακύρωσης ενώπιον του Συμβουλίου της Επικρατείας την υπ’ αριθμ. 633/13.1.2017 απόφαση του Υπουργού Τουρισμού περί Έγκρισης του Ειδικού Κανονισμού Λειτουργίας της Μαρίνας. Επί της αιτήσεως ακυρώσεως αυτής εκδόθηκε η άνω υπ’ αριθμ. 504/2021 ΣτΕ, η οποία έκρινε ότι ο Ν.Α.Ο.Ε.Φ.Κ. απομακρυνόμενος από την αρχική του εγκατάσταση στη Μαρίνα του ΣΕΦ του Φαληρικού Όρμου, στην οποία δεν κατέστη δυνατό να επανέλθει μετά το πέρας των Ο.Α, τελούσε υπό όμοιες συνθήκες με τα ναυταθλητικά σωματεία που ήταν ήδη, πριν τους Ο.Α. εγκατεστημένα στην περιοχή της Ναυταθλητικής Μαρίνας Καλλιθέας και συμπεριλήφθηκαν για το λόγο αυτό στον πίνακα 1 του άρθρου 4.1 του Κανονισμού Λειτουργίας της Μαρίνας, και ως εκ τούτου όφειλε η Διοίκηση, σύμφωνα με τις διατάξεις τους άρθρου 22 του Ν. 3342/2005, όπως αυτές ερμηνεύθηκαν σύμφωνα με τις επιταγές της αρχής της ισότητας, αλλά και σύμφωνα με το άρθρου 2.3 της από 7.04.2009 Σύμβασης Παραχώρησης, να συμπεριλάβει και τον Ν.Α.Ο.Ε.Φ.Κ. στον ως άνω Πίνακα 1.*

***Νομικό πλαίσιο συμμόρφωσης σε δικαστικές αποφάσεις***

*Στο άρθρο 95 παρ. 5 του Συντάγματος, όπως αναθεωρήθηκε με το Ψήφισμα της 6ης Απριλίου 2001 της Ζ` Αναθεωρητικής Βουλής των Ελλήνων ορίζεται ότι: «Η διοίκηση έχει υποχρέωση να συμμορφώνεται προς τις δικαστικές αποφάσεις. Η παραβίαση της υποχρέωσης αυτής γεννά ευθύνη για κάθε αρμόδιο όργανο, όπως νόμος ορίζει. Νόμος ορίζει τα αναγκαία μέτρα για τη διασφάλιση της συμμόρφωσης της Διοίκησης». Εξάλλου, στο άρθρο 1 του ν. 3068/2002 (Α` 274) ορίζεται ότι: «Το Δημόσιο, οι οργανισμοί τοπικής αυτοδιοίκησης και τα λοιπά νομικά πρόσωπα δημοσίου δικαίου έχουν* ***υποχρέωση να συμμορφώνονται χωρίς καθυστέρηση προς τις δικαστικές αποφάσεις*** *και να προβαίνουν σε όλες τις ενέργειες που επιβάλλονται για την εκπλήρωση της υποχρέωσης αυτής και για την εκτέλεση των αποφάσεων. Δικαστικές αποφάσεις κατά την έννοια του προηγούμενου εδαφίου είναι όλες οι αποφάσεις των* ***διοικητικών****, πολιτικών, ποινικών και ειδικών* ***δικαστηρίων που παράγουν υποχρέωση συμμόρφωσης*** *ή είναι εκτελεστές κατά τις οικείες δικονομικές διατάξεις και τους όρους που κάθε απόφαση τάσσει».*

*Όταν η Διοίκηση συμμορφώνεται προς ακυρωτική απόφαση του Συμβουλίου της Επικρατείας έχει υποχρέωση όχι μόνο να θεωρήσει ανίσχυρη και μη υφιστάμενη νομικώς τη διοικητική πράξη που ακυρώθηκε, αλλά και να προβεί με θετικές ενέργειες στην αναμόρφωση της νομικής κατάστασης που δημιουργήθηκε στο μεταξύ, βάσει της ακυρωθείσας πράξης ή παράλειψης ή ως συνέπεια αυτής, ανακαλούσα ή τροποποιούσα τις εκδοθείσες εν τω μεταξύ πράξεις ή εκδίδουσα άλλες με αναδρομική ισχύ,* ***για να αποκαταστήσει τα πράγματα στη θέση στην οποία θα ευρίσκοντο αν εξαρχής*** *δεν είχε εκδοθεί η ακυρωθείσα πράξη* ***ή δεν είχε λάβει χώρα η ακυρωθείσα παράλειψη*** *(Σ.τ.Ε. 677/2010 Ολομ., 2824/2018 7μ., 2156/2015, 3508/2014, 2898/2014, 1277/2014).*

***Το ειδικότερο περιεχόμενο και η έκταση των υποχρεώσεων συμμόρφωσης της Διοίκησης προσδιορίζονται από*** *το αντικείμενο της απαγγελθείσας ακυρώσεως, ήτοι από τη φύση και το είδος της ακυρωθείσας πράξης ή* ***τα νόμιμα στοιχεία που συγκροτούν την παράλειψη, καθώς και από την κρίση ή τις κρίσεις πάνω στα ζητήματα που εξέτασε και για τα οποία αποφάνθηκε το Δικαστήριο στο αιτιολογικό της απόφασής του,*** *δημιουργώντας ως προς αυτά δεδικασμένο για τη συγκεκριμένη περίπτωση (ΟλΣτΕ 1163/-1167/2017, 1125-1128/2016, 677/2010, ΣτΕ 852/2019, 1536/2016, 276/2016, 3704/2014 κ.α.). Σε κάθε περίπτωση, η νέα κρίση της Διοίκησης πρέπει να μην αντίκειται σε όσα έχουν κριθεί από την ακυρωτική απόφαση και να εκφέρεται* ***ενόψει του νομικού και πραγματικού καθεστώτος του χρόνου έκδοσης της ακυρωθείσας πράξης******ή παράλειψης*** *(Σ.τ.Ε. 748/2007, 16/2006).*

***Περιεχόμενο συμμόρφωσης του Ν.Π.Δ.Δ. στην ΣτΕ 504/2021***

*Mε βάση όλα τα προεκτεθέντα, το Ν.Π.Δ.Δ., υπό την ιδιότητά του ως Φορέας Διαχείρισης της Ναυταθλιτικής Μαρίνας Καλλιθέα,* ***έχει υποχρέωση και θα πρέπει να συμμορφωθεί*** *προς το περιεχόμενο της υπ’ αριθμ. 504/2021 ακυρωτικής απόφασης του ΣτΕ, κατά τρόπο* ***ώστε να συμπεριληφθεί στον Πίνακα 1 του άρθρου 4.1 του Ειδικού Κανονισμού Λειτουργίας της Μαρίνας ο παραλειφθείς Ναυτικός Αθλητικός Όμιλος Ειρήνης - Φιλίας Καλλιθέας****. Ειδικότερα,* ***το Διοικητικό Συμβούλιο του Ν.Π.Δ.Δ****.* ***θα πρέπει να λάβει απόφαση για την τροποποίηση άρθρου 4 του Ειδικού Κανονισμού Λειτουργίας της Μαρίνας****, ώστε στον Πίνακα 1 να συμπεριληφθεί και ο Ν.Α.Ο.Ε.Φ.Κ. Η απόφαση αυτή θα πρέπει* ***να******εγκριθεί αρχικώς από το Δημοτικό Συμβούλιο του Δήμου Καλλιθέας*** *και εν συνεχεία να αποσταλεί, σύμφωνα με τις διατάξεις της παρ. 4 του άρθρου 11 του Ν. 4179/2013 άρθρου 31α του Ν. 2160/1993 προς* ***έγκριση στην αρμόδια υπηρεσία της Γενικής Γραμματείας Τουρισμού,*** *ώστε τελικώς* ***να εκδοθεί απόφαση του Υπουργείο Τουρισμού που να τροποποιεί την υπ’ αριθμ. 633/2017 Υ.Α του Υπουργού Τουρισμού περί εγκρίσεως του Ειδικού Κανονισμού Λειτουργίας*** *της Ναυταθλητικής Μαρίνας Καλλιθέας κατά τα ως άνω. Η συμπερίληψη του ΝΑΟΕΦΚ στον Πίνακα 1 του άρθρου 4 του Ειδικού Κανονισμού Λειτουργίας της Μαρίνας αποτελεί συμμόρφωση στην υπ’ αριθμ. 504/2021 απόφαση του Συμβουλίου της Επικρατείας.*

*Όσον αφορά στον αριθμό των θέσεων ελλιμενισμού ναυταθλητικών σκαφών, με τα οποία θα πρέπει να συμπεριληφθεί ο Ν.Α.Ο.Ε.Φ.Κ. στον Πίνακα του άρθρου 4 του Κανονισμού Λειτουργίας της Μαρίνας, θα πρέπει να επισημανθούν τα κάτωθι:*

*(α) Ο Κανονισμός Λειτουργίας της Μαρίνας ακυρώθηκε με την ΣτΕ 504/2021* ***μόνο κατά το μέρος που αυτός παρέλειψε να συμπεριλάβει στον Πίνακα 1 του αρθρ. 4 τον Ν.Α.Ο.Ε.Φ.Κ.***

*(β) Στην απόφαση* ***δεν διαλαμβάνεται είτε στο διατακτικό είτε στο αιτιολογικό οποιαδήποτε κρίση, ρητή ή παρεμπίπτουσα, σχετικά με τον αριθμό των θέσεων ελλιμενισμού*** *που πρέπει να παραχωρηθούν στο Ν.Α.Ο.Ε.Φ.Κ. για λόγους ισότητας και μη δυσμενούς σε βάρους του διάκρισης σε σχέση με τους ναυταθλιτικούς ομίλους που ήταν ήδη, πριν την εκτέλεση των ολυμπιακών έργων, εγκατεστημένοι στη Μαρίνα.*

*(γ) Για να συμμορφωθεί το Ν.Π.Δ.Δ. στην απόφαση του ΣτΕ* ***θα πρέπει να αποκαταστήσει τα πράγματα στη θέση, στην οποία αυτά θα ευρίσκοντο αν εξαρχής δεν είχε λάβει χώρα η ακυρωθείσα παράλειψη*** *της μη συμπερίληψης του Ν.Α.Ο.Ε.Φ.Κ. στον Πίνακα 1 του άρθρου 4 του Κανονισμού Λειτουργίας της Μαρίνας.*

*(δ) Από τη διάταξη του άρθρου 22 του Ν. 3342/2005 τελολογικά ερμηνευόμενη προκύπτει ότι σκοπός του νομοθέτη ήταν να λάβει μέριμνα, ώστε να εξασφαλιστεί η ελάχιστη δυνατή προστασία των ναυταθλητικών σωματείων που ήταν αρχικά εγκατεστημένα στην περιοχή του Ολυμπιακού Πόλου Φαλήρου και αποβλήθηκαν από αυτήν, λόγω των ολυμπιακών έργων, κατά τρόπο ώστε αυτά να επανεγκατασταθούν σε αυτή τουλάχιστον με τις ίδιες θέσεις ελλιμενισμού, με τις οποίες αποβλήθηκαν από αυτήν.*

*(ε) Όπως προκύπτει από τον από έτους 2007 Κανονισμό Λειτουργίας της Μαρίνας από τον προηγούμενο φορέα διαχείρισης, ήτοι την Εθνική Ομοσπονδία Ιστιοπλοΐας, της οποίας ο Ν.Α.Ο.Ε.Φ.Κ. ήταν και είναι μέλος,* ***ο τελευταίος,*** *λόγω της αποβολής του Ν.Α.Ο.Ε.Φ.Κ. από τη Μαρίνα του ΣΕΦ,**όπου ήταν εγκατεστημένος πριν την εκτέλεση των ολυμπιακών έργων και στην οποία δεν κατέστη δυνατό να επανεγκατεσταθεί,* ***είχε τη δυνατότητα, κατόπιν πάντως σχετικής απόφασης της Ομοσπονδίας, να ελλιμενιστεί στη Ναυταθλητική Μαρίνα Δέλτα Φαλήρου με 25 ναυταθλητικά σκάφη κατ’ ανώτατο όριο, με όσα δηλαδή είχε αποβληθεί από τη Μαρίνα του ΣΕΦ****.*

*Λαμβανομένων υπόψη των ανωτέρω υπό (α) έως (ε) φρονούμε ότι η Διοίκηση του Ν.Π.Δ.Δ. δύναται να συμπεριλάβει τον Ν.Α.Ο.Ε.Φ.Κ. στον Πίνακα 1 του άρθρου 4 του Ειδικού Κανονισμού Λειτουργίας της Μαρίνας με όσα ναυταθλητικά σκάφη αυτός ελλιμένιζε στη Μαρίνα του ΣΕΦ, όταν αποβλήθηκε από αυτή για την εκτέλεση των ολυμπιακών έργων. Στον προηγούμενο, δε, από έτους 2007 Κανονισμό Λειτουργίας της Μαρίνας από τον προηγούμενο φορέα διαχείρισης (Ε.Ο.Ι) οριζόταν ότι ο Ν.Α.Ο.Ε.Φ.Κ. μπορούσε να ελλιμενιστεί* ***με 25 ναυταθλητικά σκάφη κατ’ ανώτατο όριο,*** *λόγω ακριβώς της αποβολής του από τη Μαρίνα του ΣΕΦ. Κατά τον τρόπο αυτόν τα πράγματα δύνανται θα επαναφερθούν στην κατάσταση, που ευρίσκοντο προ της ακυρωθείσας παράλειψης. Σε κάθε περίπτωση, το Ν.Π.Δ.Δ. δύναται κατά τη διακριτική του ευχέρεια να συμπεριλάβει το Ν.Ο.Ε.Φ.Κ. στον Πίνακα 1 και με περισσότερες θέσεις ελλιμενισμού.*

*Εφόσον, το Ν.Π.Δ.Δ. αποφασίσει κατά τη διακριτική του ευχέρεια, να συμπεριλάβει, το Ν.Α.Ο.Ε.Φ.Κ στον Πίνακα 1 με 25 θέσεις, για τις θέσεις αυτές ο Ν.Α.Ο.Ε.Φ.Κ. θα τύχει εκπτώσεως 50% στα τέλη ελλιμενισμού.*

1. Το γεγονός ότι από τις διατάξεις της παρούσας δεν προκαλείται δαπάνη σε βάρος του Κρατικού Προϋπολογισμού.

**Και κάλεσε το Δ.Σ. να αποφασίσει σχετικά**

Το Διοικητικό Συμβούλιο μετά από διαλογική συζήτηση αφού έλαβε υπόψη :

1. Την εισήγηση του κ. Προέδρου
2. Τις με αριθ. 87/2011 (ΑΔΑ: 456ΣΟΛΨΦ-0ΝΡ) και αριθ. 120/2017(ΑΔΑ:7ΖΚΑΟΛΨΦ-0ΩΗ) αποφάσεις του Δ.Σ .
3. Τη με αριθ. 633/2017 απόφαση της Υπουργού Τουρισμού σε συνέχεια της με αριθ. 87/2011 απόφασης του Δ.Σ του ΝΠΔΔ Οργανισμός Παιδικής Αγωγής Γιάννης Γάλλος σύμφωνα με την οποία εγκρίθηκε ο Ειδικός κανονισμός λειτουργίας της Ναυταθλητικής Μαρίνας Καλλιθέας. (ΦΕΚ: 201/Β΄/30.01.2017)
4. Τη με αριθ. 8216/2018 απόφαση της Υπουργού Τουρισμού σε συνέχεια της με αριθ. 120/2017 απόφαση του Δ.Σ του ΝΠΔΔ Οργανισμός Παιδικής Αγωγής Γιάννης Γάλλος και της με αριθ. 460/2017(ΑΔΑ: 670ΧΩΕΚ-Μ2Ε) απόφασης του Δημοτικού Συμβουλίου Καλλιθέας, σχετικά με την τροποποίηση του Ειδικού κανονισμού λειτουργίας της Ναυταθλητικής Μαρίνας.(ΦΕΚ: 1841/Β’/ 22.5.2018)
5. Τη με αριθ. 504/2021 απόφαση του ΣΥΜΒΟΥΛΙΟΥ ΤΗΣ ΕΠΙΚΡΑΤΕΙΑΣ (τμήμα Δ΄), σύμφωνα με την οποία γίνεται δεκτό το αίτημα του ναυτικού ομίλου με την επωνυμία ‘’NAYTIKOΣ ΑΘΛΗΤΙΚΟΣ ΟΜΙΛΟΣ ΕΙΡΗΝΗΣ –ΦΙΛΙΑΣ’’ (ΝΑΟΕΦ) να συμπεριληφθεί στα ναυταθλητικά σωματεία του Πίνακα 1 του άρθρου 4 του ειδικού κανονισμού λειτουργίας της Ναυταθλητικής Μαρίνας Καλλιθέας.
6. Την με αριθ. πρωτ. 28979- 7/7/2022 επιστολή της Νομικής Υπηρεσίας του Δήμου Καλλιθέας που αναφέρεται ότι λόγω πολυπλοκότητας του θέματος μπορούμε να το αναθέσουμε σε δικηγορική εταιρεία εκτός Δήμου.
7. Τη με αριθμ. 43/2022 (ΑΔΑ: 678ΔΟΛΨΦ-0ΦΕ)απόφαση της Εκτελεστικής Επιτροπής σύμφωνα με την οποία ανατέθηκε στη Δικηγορική Εταιρεία ΜΑΧΑΣ ΚΑΙ ΣΥΝΕΡΓΑΤΕΣ (Α.Μ.Δ.Σ.Α 80355) της σύνταξης γνωμοδοτικού σημειώματος και παροχής συμβουλευτικών υπηρεσιών, σχετικά με το νόμιμο τρόπο συμμόρφωσης του Νομικού Προσώπου, προς το διατακτικό της με αριθμ. 504/2021 αποφάσεως του Δ΄ τμήματος του Συμβουλίου Επικρατείας.
8. Το με αριθμ. πρωτ: 7351 / 25.10.2022 γνωμοδοτικό σημείωμα της Δικηγορική Εταιρείας ΜΑΧΑΣ ΚΑΙ ΣΥΝΕΡΓΑΤΕΣ (Α.Μ.Δ.Σ.Α 80355).
9. Τις γνώμες των κ.κ. συμβούλων.

# ΑΠΟΦΑΣΙΖΕΙ ΚΑΤΑ ΠΛΕΙΟΨΗΦΙΑ

Εγκρίνει, με οκτώ (8) θετικές ψήφους, την τροποποίηση του «Ειδικού κανονισμού λειτουργίας της Ναυταθλητικής Μαρίνας του Δήμου Καλλιθέας» (ΦΕΚ:201/Β΄/30.01.2017) όπως τροποποιήθηκε με το ΦΕΚ 1841/Β΄/2018 στο πλαίσιο της υποχρέωσης συμμόρφωσης προς την με αριθμ. 504/2021 απόφαση του Δ΄ Τμήματος του Συμβουλίου της Επικρατείας (σύμφωνα με την παρ. 2 άρθρου 2 του ν. 3068/2002(Α΄274)»ως εξής:

Στον πίνακα 1 του άρθρου 4 της παραγράφου 1 συμπληρώνεται ο “NAYTIKOΣ ΑΘΛΗΤΙΚΟΣ ΟΜΙΛΟΣ ΕΙΡΗΝΗΣ –ΦΙΛΙΑΣ ΚΑΛΛΙΘΕΑΣ’’ (ΝΑΟΕΦΚ**) με αριθμό σκαφών είκοσι πέντε (25**) και το ΣΥΝΟΛΟ είναι 292 σκάφη

Οπότε το άρθρο 4 τροποποιείται ως προς την παράγραφο 4.1 ως εξής:

**Άρθρο 4**

4.1 Δικαίωμα ελλιμενισμού και χρήσης των εγκαταστάσεων του λιμένα έχουν:

(α) **Ναυταθλητικά σκάφη**  παντός τύπου, ιστιοφόρα, κωπήλαταπου ανήκουν σε αναγνωρισμένους ναυτικούς Ομίλους ή ναυτικά σωματεία και είναι καταχωρημένα στα Μητρώα των Ομίλων αυτών και προορίζονται είτε για την προπόνηση των ναυταθλητών, είτε για την συμμετοχή σε πάσης φύσεως αγώνες, φέρουν την Ελληνική σημαία, σύμφωνα με τον καθορισμένο αριθμό κάθε ομίλου, όπως εμφανίζεται στον παρακάτω Πίνακα 1.

(β) Σκάφη συνοδευτικά των ναυταθλητικών σκαφών των Ομίλων/Σωματείων, με τον περιορισμό ότι ο αριθμός τους δεν θα υπερβαίνει ποσοστό 15% των ελλιμενιζομένων σκαφών του συνολικού αριθμού των θέσεων ελλιμενισμού κάθε Ομίλου/Σωματείου/Ομοσπονδίας.

Και οι δύο προαναφερθείσες κατηγορίες σκαφών (α και β) δεν μπορούν να υπερβαίνουν τον καθορισμένο αριθμό σκαφών κάθε ομίλου που αναγράφεται στον **Πίνακα 1.**Εφόσον συμπληρωθεί ο μέγιστος αριθμός των ελλιμενιζόμενων σκαφών όπως απεικονίζεται στον παρακάτω πίνακα, ο φορέας διαχείρισης της Ναυταθλητικής Μαρίνας Καλλιθέας δύναται να διαθέσει τις εναπομείνασες θέσεις στις κατωτέρω προβλήτες σύμφωνα με τις τρέχουσες ανάγκες του.

**Πίνακας 1.**

|  |  |  |
| --- | --- | --- |
| ***Όμιλος/Σωματείο*** | ***Αριθμός Σκαφών*** | ***Προβλήτα*** |
| *Ελληνική Ιστιοπλοϊκή Ομοσπονδία* | *70* | *Πλωτή 5Α & 5Β*  *Πλωτή 6Α & 6Β* |
| *ΝΟΤΚ* | *108* | *-* |
| *ΣΕΑΝΑΚΤ* | *49* | *-* |
| *ΙΟΠ ΔΕΗ* | *5* | *-* |
| *ΣΕΠ* | *10 θέσεις δυνάμενες να φιλοξενήσουν 20 λέμβους* | *-* |
| *Επαγγελματικός αλιευτικός Αγροτ. Σύλλογος Αγ. Νικόλαος* | *25* | *-* |
| ***ΝΑΟΕΦΚ*** | ***25*** |  |
| ***ΣΥΝΟΛΟ*** | ***292*** | *-* |

(γ) Λοιπά **τουριστικά σκάφη** **αναψυχής**, σε ποσοστό που δεν θα υπερβαίνει το 40% του συνόλου των ελλιμενιζόμενων σκαφών στην Μαρίνα.

Η διάθεση των θέσεων ελλιμενισμού των σκαφών, καθορίζεται σύμφωνα με τις εκάστοτε αποφάσεις του Διοικητικού Συμβουλίου του Οργανισμού Παιδικής Αγωγής & Άθλησης «Γιάννης Γάλλος» - τμήμα Διαχείρισης της Ναυταθλητικής Μαρίνας.

Κατά τα λοιπά ισχύει ο Ειδικός κανονισμός λειτουργίας της Ναυταθλητικής Μαρίνας (ΦΕΚ:201/Β΄/30.1.2021) όπως αυτός τροποποιήθηκε (ΦΕΚ 1841/Β’/22.5.2018).

***Στη λήψη της πιο πάνω απόφασης μειοψήφησαν τα μέλη του Δ.Σ. κ.κ. Γεώργιος Μαργωμένος, Νικόλαος Ηλιάδης, Γεώργιος Αντωνακάκης, Θεόδωρος Παπαθανασόπουλος, Αλέξανδρος Γιαμάκης, Μαρία Μάνη.***

Αυτή η απόφαση έλαβε αύξοντα αριθμό -54- και δημοσιεύθηκε την 22-11-2022. Μετά το τέλος των θεμάτων της ημερήσιας διάταξης λύνεται η συνεδρίαση.

Αφού συντάξαμε το παρόν πρακτικό υπογράφεται όπως πιο κάτω :

**Ο ΠΡΟΕΔΡΟΣ Η ΑΝΤΙΠΡΟΕΔΡΟΣ ΕΜΜΑΝΟΥΗΛ ΚΩΣΤΑΚΗΣ ΑΝΑΣΤΑΣΙΑ ΑΔΑΜΟΠΟΥΛΟΥ**

# ΤΑΚΤΙΚΑ ΜΕΛΗ :

|  |  |  |
| --- | --- | --- |
| ΕΜΜΑΝΟΥΗΛ ΚΩΣΤΑΚΗΣ | ΓΕΩΡΓΙΟΣ ΑΝΤΩΝΑΚΑΚΗΣ | ΕΥΤΥΧΙΑ ΛΑΔΑ |
|  | ΘΕΟΔΩΡΟΣ ΠΑΠΑΘΑΝΑΣΟΠΟΥΛΟΣ | ΜΑΡΙΑ ΜΠΙΚΩΦ |
| ΓΕΩΡΓΙΟΣ ΑΔΑΜΟΠΟΥΛΟΣ | ΕΥΑΓΓΕΛΟΣ ΑΝΔΡΕΑΔΗΣ | ΑΛΕΞΑΝΔΡΟΣ ΓΙΑΜΑΚΗΣ |
| ΓΕΩΡΓΙΟΣ ΜΑΡΓΩΜΕΝΟΣ | ΓΕΩΡΓΙΟΣ ΤΑΓΚΑΣ |  |
|  | ΝΕΚΤΑΡΙΟΣ ΒΕΚΡΗΣ | ΜΑΝΗ ΜΑΡΙΑ |

**ΑΝΑΠΛΗΡΩΜΑΤΙΚΑ ΜΕΛΗ :**

|  |  |  |
| --- | --- | --- |
|  |  | ΔΗΜΗΤΡΙΟΣ ΘΕΜΙΣΤΟΚΛΕΟΥΣ |
| ΚΩΝ/ΝΟΣ ΚΑΛΟΓΕΡΟΠΟΥΛΟΣ |  |  |
|  |  |  |
|  |  |  |
| ΝΙΚΟΛΑΟΣ ΗΛΙΑΔΗΣ |  |  |